钦定古今图书集成/明伦汇编/官常典/第292卷 > 赵不群
## 钦定古今图书集成/明伦汇编/官常典/第292卷 > 赵不群

按《宋史》本传：“不群字介然，太宗六世孙。宣和中，量试
授承事郎。靖康初，宰济南章丘县。县当山东海北之
冲，不群募效用五千人，增城浚濠，为战守备。敌攻围
两月不能下。迁维州通判，升直秘阁，通判镇江府。辟
充两浙宣抚司主管机宜文字。高宗在越，诏改郴州。
时群盗出没湖、湘间，不群严备御，盗不能犯。进直显”
谟阁，移知鼎州，充湖北兵马副钤辖。既而朝廷虑郴
失守，复留不群于郴。会岳飞破曹成，成遁，因犯郴，不
群乘城固守，拒郤之。进直宝文阁，移知宣州，军需以
时办，而民不扰。进秩二阶，知庐州。郦琼叛，拥不群北
去，寻释之以归。帝召见，问琼叛故，不群曰：“由刘锜除
制置琼等以为图己，兼抚谕后时，故”叛，帝悔之，除知
荆南府，累迁两浙路转运副使，卒于官。